Sporočilo za javnost

Slovenski etnografski muzej

Ljubljana, 20. marec 2025

**Odprtje razstave Razglednice Maksima Gasparija**

Slovenski etnografski muzej v četrtek, 27. marca 2025 ob 13.00, odpira razstavo **Razglednice Maksima Gasparija** kot del spremljevalnega programa ob veliki razstavi **Maksim Gaspari: Ustvarjene podobe naroda.**

Avtorja razstave sta **Miha Špiček** in **Blaž Verbič**, strokovna sodelavka razstave je **dr. Bojana Rogelj Škafar**, vizualno podobo in oblikovanje razstave je pripravila **Maja Kocjan**. Razstava bo na ogled do 24. avgusta 2025.

**O razstavi**

Na razstavi **Razglednice Maksima Gasparija** je predstavljenih 367 tiskanih razglednic, oziroma večji del iz zbirke SEM, prikazanih po tematskih sklopih: obdobje do 1. svetovne vojne, Vojska v slikah, Majniška deklaracija in koroški plebiscit, Novoletne voščilnice, Velikonočne voščilnice, Šege življenjskega in letnega cikla, Pripadnostni kostumi, Slovenska Marija, Svetniki ter Promocijske razglednice. Razstavo dopolnjuje filatelistična vitrina z znamkami in ovitki prvega dne, ki so nastali po Gasparijevih delih in v sodelovanju s Pošto Slovenije.

Ob pripravi večje občasne razstave **Maksim Gaspari: Ustvarjene podobe naroda** je SEM leta 2023 pridobil edinstveno zbirko razglednic Maksima Gasparija, ki jo je v desetletjih zbiranja ustvaril velik poznavalec Gasparijevega dela in priznan zbiralec Marjan Marinšek (1941 – 2011). Njegova zbirka razglednic velja za eno najpopolnejših in najobsežnejših. Vključuje izvirne avtografske razglednice, prvonatise in natise ter uživa med strokovnjaki, poznavalci in zbiralci velik ugled. Zbirko sestavlja 59 avtografskih in okoli 406 natisnjenih razglednic.

Razstava je del spremljevalnega programa razstave **Maksim Gaspari: Ustvarjene podobe naroda**, kjer je že predstavljenih 56 izvirnih avtografskih razglednic, deset razglednic iz cikla Slovenske narodne noše iz leta 1920, tri razglednice z motivom dedka Mraza iz leta 1952, izbor obsežne Marinškove zbirke pa je predstavljen v elektronski obliki.

**O zbiratelju Marjanu Marinšku**

Zbiratelj Marjan Marinšek je prvo razstavo pripravil leta 1986, sledilo ji je preko 50 razstav v Sloveniji in med izseljenci po vsem svetu. S pisateljem Ivanom Sivcem sta leta 2007 njihov izbor objavila v knjigi *Slovenska pravljica Maksima Gasparija*. Marinšek se je v spomin zapisal tudi kot vodja Kulturnega centra Ivana Napotnika v Velenju, bil je med organizatorji Pikinega festivala, ljubiteljsko se je ukvarjal z zbirateljstvom. Zbiral je prva berila z vsega sveta, citre, šolsko opremo in s posebnim zanimanjem Gasparijeve razglednice.

**----------------------------------------------------------------------**

Kontakti:

**Miha Špiček** (T: 01 / 3008 733, E: miha.spicek@etno-muzej.si)

**Maja Kostric Grubišić** (M 040 187 920, E: maja.kostric@etno-muzej.si) in **Živa M. Brecelj** (M 041 519 215, E:, ziva.brecelj@etno-muzej.si); etnomuz@etno-muzej.si, Služba za ko0municiranje SEM

, etnomuz@etno-muzej.si